Minint pirmųjų tremtinių palaikų grįžimo į Lietuvą 25-ąsias metines

2014 07 26

Mieli lietuviai tautiečiai, kiekviena reikšminga data susijusi su mūsų tautos istorija, ypač, kai liečiamas laisvės ir nepriklausomybės klausimas verčia klausti savęs: ,,Kodėl tokia sunki dalia teko mūsų mažyčiam kraštui, kodėl ilgus šimtmečius mums teko tragiška lemtis būti puolamai, persekiojamai, tremiamai tautai ? “

Šiandien su skausmu širdyse, su giliu liūdesiu ir sielvartu minime mūsų tautos genocidą, kuris prasidėjo 1941 metų birželio 14-ąją dieną ir tęsėsi iki 1954 metų.

Lietuvai kertami smūgiai buvo tiksliai apskaičiuoti ir negailestingi. Pirmiausiai buvo naikinama tautos sielos žadintoja – inteligentija, bažnyčia.

1941 metais vežė geriausius Lietuvos žmones: kunigus, mokytojus, gydytojus, kultūros darbuotojus, darbščius ir sąžiningus ūkininkus.

Tai gerai žinomi faktai, paremti dokumentais. Per masinius trėmimus 1941 metais birželio 14 -18 d. iš Lietuvos pagal archyvinius dokumentus buvo išvežti 18 228 asmenys, iš jų į tremtį –12 562, į lagerius - 4923 asmenų.

Didžiuliai Sibiro plotai nusėti Lietuvos smūtkeliais ir kryžiais, nesuskaičiuojamais mirties ir kančių žemėlapiais.

Nepaprastai džiugina ir jaudina širdį, kai kasmet matome vykstančius jaunuolius į Sibirą tvarkyti tremtinių kapų. Kaip žinia tarp norinčiųjų patekti į akcija ,,Sibiras“ visada yra didelis konkursas. Tai teikia vilties, kad niekada niekas nebus užmirštas, nes tauta gyva kol gyva atmintis.

Jėzus mus moko: ,,Mylėkite savo priešus ir melskitės už savo persekiotojus, kad būtumėte savo dangiškojo Tėvo vaikai: juk Jis leidžia saulei tekėti blogiesiems ir geriesiems, siunčia lietų ant teisiųjų ir neteisiųjų “( Mt 5,44-45 ).

Šie žodžiai tarsi tikrina mūsų gebėjimą anuos įvykius minėti be keršto ir neapykantos. Tačiau mes negalime šiandien tylėti, turime kalbėti, pasakoti, perduoti iš kartos į kartą, kad būtume budrūs ir jokios provokacijos negalėtų mūsų Tėvynę įstumti į panašią vergiją. O pavojus visada išlieka. Mes matome, kas šiuo metu vyksta Ukrainoje. Vis tie patys tautos naikinimo metodai: provokacijos, melas, šmeižtas, žudynės.

Ir visa tai vyksta prisidengiant veidmainingu ,,gelbėjimo” šūkiu. Ką ir nuo ko šiandien gelbėja Rusija Ukrainoje?

Mieli broliai ir seserys, su skaudžiu pasididžiavimu šiandien kalbu apie tuos, kurie nepalūžo, Sibiro lageriuose, kurie gyveno viltimi sugrįžti į laisvą, nepriklausomą Lietuvą.

Laikas nuo laiko skaitau Juozo Laurušo sudarytą tremtinių eilėraščių knygą ,,Tremtinio Lietuva“. Tėvynės ilgesys, perpintas su giesmėmis ir maldomis atsispindi šiose eilėse. Iš lūpų į lūpas tarsi pagalbos šauksmas į aukštybes keliavo poetų posmai. Štai keletas jų:

Marija, Marija, palengvink vergiją,

Tu kalinio maldą girdi.

Išvesk iš šios žemės, grąžink į Tėvynę –

Mes meldžiam visa širdimi (Nijolė Gaškaitė).

Jei gyvi liksim, susitiksim

Laisvoj Tėvynei tarp žiedų.

Tad būkime tvirti, budėkim,

Parvešim Lietuvai dainų (Bronė Andriuškevičiūtė - Kundrotienė)

Sovietų laikais mūsų tauta Lietuvoje taip pat patyrė daugybę negandų, tad darėsi vis sunkiau tikėtis, kad ji kada nors atgaus laisvę. Daugelis tautiečių jau buvo įpratę prie netikros laisvės, saldaus melo, tenkinosi šiokia tokia gerove. Ir vis dėlto 1989 m. po didžios kančios, drąsių Lietuvos vyrų ir moterų nenuilstamos kovos prasidėjo Lietuvos atgimimas.

Vienas pirmųjų žingsnių buvo tremtinių palaikų 1989 m. sugrąžinimas į Lietuvą. Tai skaudi ir vėl atsivėrusi kraujuojanti žaizda. Tačiau ji ne tokia skaudi, nes grįžta mano tėtis, mama, sesuo, giminaitis, nors ir karste, bet į brangią Lietuvą tėvynę. Gaila ir tų žmonių, kurie nesuprato laikmečio ir skaudžiu žodžiu užgaudavo tremtinius, tardami: “Ko nori tie tremtiniai, ko jie kelia galvas? Jei vežė, tai buvo už ką!”

Dieve, Tu tik vienas teisėjas esi ! O gal Tu taip pašlovinai Lietuvą, gal tai Kristaus kančios kelias, skirtas mūsų tautai? Juk nepalūžo lietuvio dvasia, juk nepajėgė išplėšti čekistų teroras lietuviško žodžio, tikėjimo ir pasitikėjimo Dievu.

Pagaliau žlugo pragaro imperija, mes pasijutome laisvi. Ir norisi šiandien paklausti: ar mokame laisvę branginti, ar mūsų širdyse bent rusena meilė Tėvynei, artimam žmogui? Ar išrauti neapykantos, pykčio ir keršto daigai?

Per Kristų, kuriam buvo skirtas Golgotos kelias, Dievas parodė savo ištikimybę žmogui. Lietuvių tautai taip pat buvo skirtas Golgotos – tremties kelias. Tauta per šį kelią pašlovinta ir mes, gyvieji, melskimės už tuos, kurie ėjo tuo keliu, vardan jų branginkime taip sunkiai iškovotą Laisvę.

Sekminių dieną nužengusi Šventoji Dvasia, apšviesk mūsų protą ir sielą, suteik mums ištvermės ir kantrybės, nuolankumo ir atlaidumo, stiprink mūsų Tikėjimą ir Viltį, Meilę Tėvynei Lietuvai ir jos žmonėms.

Amen.